Told, også kaldet tariffer, er en slags skat, som et land pålægger varer og serviceydelser, der importeres fra andre lande.
Den primære årsag til at indføre told er at beskytte landets egne virksomheder, hvis varer bliver billigere på hjemmemarkedet i forhold til de udenlandske konkurrenter. Argumentet er, at man herved også beskytter sit lands arbejdspladser.
Told blev før i tiden set som et meget fristende skattemiddel for regeringer at bruge. Told er nem at indsamle og har den fordel, at den betales af andre lande.
Men senere er politikere og økonomer blevet mere opmærksomme på, at told også har negative effekter. Folk bliver fattigere, de ramte lande vil gengælde med deres egen told, og det bliver dyrere at eksportere.
Ironisk nok vil told på sigt også ramme de virksomheder, man forsøger at beskytte. Bagved toldmure bliver virksomhedernes incitament til at dygtiggøre sig væsentligt forringet, og de falder bagud med udviklingen i forhold til deres udenlandske konkurrenter.